input: REGOLAMENT TA’ IMPLIMENTAZZJONI TAL-KUMMISSJONI (UE) Nru 25/2014
  tat-13 ta’ Jannar 2014
  li jemenda r-Regolament (KE) Nru 1251/2008 dwar l-entrata għall-Kanada fil-lista ta’ pajjiżi, territorji, żoni jew kompartimenti terzi li minnhom jistgħu jiġu importati fl-Unjoni ċerti annimali akkwatiċi
  (Test b’relevanza għaż-ŻEE)
  IL-KUMMISSJONI EWROPEA,
  Wara li kkunsidrat it-Trattat dwar il-Funzjonament tal-Unjoni Ewropea,
  Wara li kkunsidrat id-Direttiva tal-Kunsill 2006/88/KE tal-24 ta’ Ottubru 2006 dwar ir-rekwiżiti tas-saħħa għall-annimali tal-akkwakultura u l-prodotti tagħhom, u dwar il-prevenzjoni u l-kontroll ta’ ċertu mard fl-annimali akkwatiċi (1), u b’mod partikolari l-Artikoli 22 u 61(3) tagħha,
  Billi:
  (1)
  Id-Direttiva 2006/88/KE tistabbilixxi r-rekwiżiti ta’ saħħet l-annimali li għandhom jiġu applikati għat-tqegħid fis-suq u l-importazzjoni u t-tranżitu mill-Unjoni ta’ annimali tal-akkwakultura u prodotti tagħhom.
  (2)
  L-Anness III tar-Regolament tal-Kummissjoni (KE) Nru 1251/2008 (2) jistabbilixxi lista ta’ pajjiżi, territorji, żoni jew kompartimenti terzi li minnhom jistgħu jiġu introdotti annimali akkwatiċi.
  (3)
  Barra minn hekk, il-mudelli taċ-ċertifikati tas-saħħa tal-annimali stabbiliti fil-Partijiet A u B tal-Anness IV tar-Regolament (KE) Nru 1251/2008 fihom attestazzjonijiet tas-saħħa tal-annimali fir-rigward tar-rekwiżiti għall-ispeċijiet suxxettibbli għal ċertu mard elenkat fil-Parti II tal-Anness IV tad-Direttiva 2006/88/KE.
  (4)
  Ċerti provinċji tal-Kanada (British Columbia, Alberta, Saskatchewan, Manitoba, New Brunswick, Nova Scotia, Prince Edward Island, Newfoundland u Labrador, Yukon, It-Territorji tal-Majjistral u Nunavut) bħalissa huma elenkati fl-Anness III tar-Regolament (KE) Nru 1251/2008. Għadaqstant huma permessi importazzjonijiet ta’ speċijiet ta’ ħut suxxettibbli għas-settiċemija emorraġika virali, kif stabbilit fil-Parti II tal-Anness IV tad-Direttiva 2006/88/KE minn dawk il-provinċji ġewwa l-Unjoni.
  (5)
  Il-Kanada talbet li l-provinċja ta’ Quebec għandha tiżdid mal-lista stabbilita fl-Anness III tar-Regolament (KE) Nru 1251/2008. Skont il-konklużjonijiet ta’ verifika mwettqa mill-Uffiċċju Alimentari u Veterinarju fil-Kanada f’Ġunju 2012 dwar is-saħħa tal-annimali akkwatiċi, l-awtorità kompetenti ta’ dak il-pajjiż terz tista’ tipprovdi garanziji xierqa fir-rigward tas-sorveljanza u l-monitoraġġ tal-mard tal-ħut, u teżisti sistema ta’ ċertifikazzjoni affidabbli għall-esportazzjonijiet tal-ħut u l-prodotti tagħhom lejn l-Unjoni. Barra minn hekk, l-awtorità kompetenti tal-Kanada bagħtet informazzjoni ddettaljata lill-Kummissjoni dwar programm ta’ sorveljanza abbażi tar-riskju fir-rigward tas-settiċemija emorraġika virali mwettaq bejn l-2007 u l-2012 fuq il-ħut salvaġġ li joriġina mill-baċini idrografiċi fil-provinċja ta’ Quebec. Minn analiżi tad-disinn u l-implimentazzjoni tal-programm ta’ sorveljanza jista’ jiġi konkluż li huwa ferm improbabbli li l-virus tas-settiċemija emorraġika virali ċċirkola f’popolazzjonijiet ta’ ħut selvaġġi suxxettibbli f’Quebec matul dawk is-snin. Dan jipprovdi aktar assigurazzjonijiet fir-rigward tal-istatus tas-saħħa ta’ speċijiet ta’ ħut suxxettibbli għas-settiċemija emorraġika virali, jew il-prodotti tagħhom, li jistgħu jiġu esportati lejn l-Unjoni minn Quebec.
  (6)
  Għaldaqstant huwa xieraq li jiġu permessi l-importazzjonijiet ta’ speċijiet ta’ ħut suxxettibbli għas-settiċemija emorraġika virali, kif stabbilit fil-Parti II tal-Anness IV tad-Direttiva 2006/88/KE, maħsuba għall-akkwakultura, żoni fejn jinżammu l-molluski, meded ta’ ilma ta’ sajd “tqiegħed u tieħu”, faċilitajiet ornamentali fil-miftuħ u fil-magħluq, minn Quebec ġewwa l-Unjoni.
  (7)
  Għalhekk, ir-Regolament (KE) Nru 1251/2008 għandu jiġi emendat skont dan.
  (8)
  Il-miżuri stipulati f’dan ir-Regolament huma konformi mal-opinjoni tal-Kumitat Permanenti dwar il-Katina Alimentari u s-Saħħa tal-Annimali,
  ADOTTAT DAN IR-REGOLAMENT:
  Artikolu 1
  L-Anness III tar-Regolament (KE) Nru 1251/2008 huwa emendat skont l-Anness ta’ dan ir-Regolament.
  Artikolu 2
  Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
  Dan ir-Regolament għandu jorbot fl-intier tiegħu u japplika direttament fl-Istati Membri kollha.
  Magħmul fi Brussell, it-13 ta’ Jannar 2014.